
Cēsīs, Cēsu novadā


2026.gada …………..							                    	Nr………

Grozījumi Cēsu novada domes 2023. gada 22. jūnija saistošajos noteikumos Nr. 10
 “Par Cēsu novada pašvaldības pabalstiem”
	
	Izdoti saskaņā ar Pašvaldību likuma
 44. panta otro daļu                   
	
Izdarīt Cēsu novada domes 2023. gada 22. jūnija saistošajos noteikumos Nr. 10  “Par Cēsu novada pašvaldības pabalstiem” (turpmāk – Noteikumi) šādus grozījumus:
1. Papildināt Noteikumus ar 3.1 punktu šādā redakcijā:
“3.1 Piešķirot personai vienreizēju Noteikumos paredzēto pabalstu pieprasītajā apmērā, Sociālais dienests šo lēmumu var neizdot rakstveidā. Šādā gadījumā lēmums par vienreizēja brīvprātīgas iniciatīvas pabalsta piešķiršanu ir uzskatāms par paziņotu personai ar šī pabalsta izmaksāšanu skaidrā naudā vai ar pārskaitīšanu uz personas maksājumu kontu.".
2. Papildināt Noteikumus ar 10.1 punktu šādā redakcijā: 
“10.1 Pabalstu mācību gada uzsākšanai piešķir, ja bērna  un vismaz viena no viņa vecākiem dzīvesvieta deklarēta  Cēsu novada pašvaldības administratīvajā teritorijā”.
3. Papildināt Noteikumus ar 15.1 punktu šādā redakcijā: 
“15.1 Vientuļa persona Noteikumu izpratnē ir persona, kurai nav Civillikuma 84., 179. un 188. pantā noteikto likumīgo apgādnieku.”.
4. Papildināt Noteikumus ar 51.1 punktu šādā redakcijā:
“51.1 Apbedīšanas pabalstu piešķir, ja tas pieprasīts trīs mēnešu laikā no personas miršanas fakta reģistrācijas dienas”. 

“Grozījumi Cēsu novada domes 2023. gada 22. jūnija saistošajos noteikumos  Nr.10
„Par Cēsu novada pašvaldības pabalstiem”” 
PASKAIDROJUMA RAKSTS

	1. Mērķis un nepieciešamības pamatojums


	Cēsu novada domes 2023. gada 22. jūnija saistošie noteikumi “Par Cēsu novada pašvaldības pabalstiem” (turpmāk – Saistošie noteikumi) nosaka kārtību, kādā Cēsu novada pašvaldība (turpmāk – Pašvaldība), īstenojot tās brīvprātīgās iniciatīvas,  noteiktās dzīves situācijās sniedz materiālu atbalstu Cēsu novada iedzīvotājiem, kuru dzīvesvieta deklarēta Pašvaldības administratīvajā teritorijā (ja Saistošajos noteikumos nav paredzēts citādi), bez viņu ienākumu izvērtēšanas (izņemot vecuma vai invaliditātes pensiju saņēmējiem). Piemērojot Saistošos noteikumus, ir secināts, ka precizējama atsevišķu pabalstu piešķiršanas kārtība, lai panāktu Saistošo noteikumu normu nepārprotamību un novērstu atšķirīgas interpretācijas risku. Atbilstoši Saistošo noteikumu 10. punktam pabalsts mācību gada uzsākšanai paredzēts ar mācību procesa uzsākšanu vai turpināšanu saistīto izdevumu segšanai bērniem ar invaliditāti vai daudzbērnu ģimeņu bērniem. Ievērojot Saistošo noteikumu 2. punktu par to, ka noteikumos paredzētos pabalstus ir tiesības saņemt personām, kuras savu pamata dzīvesvietu ir deklarējušas Cēsu novada administratīvajā teritorijā, ja Saistošajos noteikumos nav paredzēts citādi, un  lai nodrošinātu, ka pabalsta mācību gada uzsākšanai piešķiršanas noteikumi var tikt interpretēti neviennozīmīgi, Saistošie noteikumi ir papildināmi ar normu, ka  šo pabalstu piešķir, ja bērna  un vismaz viena no viņa vecākiem dzīvesvieta deklarēta  Cēsu novada pašvaldības administratīvajā teritorijā. 
            Saskaņā ar Saistošo noteikumu 15. punktu pabalsts medicīnisko izdevumu apmaksai  paredzēts ar veselības aprūpi saistītu izdevumu segšanai vientuļiem vienatnē dzīvojošiem vecuma vai invaliditātes pensijas saņēmējiem, kuru pensija nepārsniedz 500 euro. Šis regulējums ir konkretizējams, papildus nosakot, ka vientuļa persona Saistošo noteikumu izpratnē ir persona, kurai nav Civillikuma 84., 179. un 188. pantā noteikto likumīgo apgādnieku.
              Saistošo noteikumu regulējums par apbedīšanas pabalsta piešķiršanu (50. – 55. punkts) ietver nosacījumus un kārtību šī pabalsta piešķiršanai, taču nenoteic termiņu pabalsta pieprasīšanai. Papildinot Saistošos noteikumus ar 51.1 punktu un paredzot termiņu – trīs mēnešus, kādā pieprasāms apbedīšanas pabalsts, un paredzot šī termiņa ievērošanu kā nosacījumu pabalsta piešķiršanai, tiks konkretizēti nosacījumi šī pabalsta piešķiršanai, tiks nodrošināta vienāda prakse, kad līdzīgā situācijā visām personām piemēro vienādus nosacījumus, un tiks novērstas iespējamas situācijas, kad šis pabalsts varētu tikt pieprasīts pēc nesamērīgi ilga laika un tādā veidā tiek apgrūtināta šī pabalsta administrēšana un budžeta plānošana. 
              Lai vienkāršotu Saistošajos noteikumos paredzēto pabalstu piešķiršanu gadījumos, kad Sociālā dienesta lēmums personai ir labvēlīgs un vienreizējs pabalsts tiek piešķirts pieprasītajā apmērā, lai mazinātu administratīvo slogu un samazinātu dokumentu aprites apjomu Pašvaldības sociālajam dienestam, Saistošos noteikumus paredzēts papildināt ar jaunu normu, kur noteikts, ka, piešķirot personai vienreizēju Saistošajos noteikumos minēto pabalstu pieprasītajā apmērā, Sociālais dienests šo lēmumu var neizdot rakstveidā, un šādā gadījumā lēmums par vienreizēja pabalsta piešķiršanu ir uzskatāms par paziņotu personai ar pabalsta izmaksāšanu skaidrā naudā vai ar pārskaitīšanu uz personas maksājumu kontu. Jaunajā regulējumā ir skaidri noteikts brīdis, kad lēmums uzskatāms par paziņotu personai, proti, ar brīdi, kad pabalsts ir izmaksāts personai, kas ir dokumentāli nosakāms. Administratīvā procesa likuma (APL) 67. panta pirmajā daļā noteikts, ka  administratīvo aktu izdod rakstveidā, izņemot šā likuma 69.pantā minētos gadījumus. Savukārt saskaņā ar APL 69. panta pirmās daļas 2. punktu  administratīvo aktu var izdot mutvārdos vai citādi, ja tas paredzēts piemērojamā normatīvajā aktā. Saistošie noteikumi ir normatīvais akts, kas reglamentē pašvaldības brīvprātīgās iniciatīvas pabalstu piešķiršanu. Ievērojot APL 69. panta pirmās daļas 2. punktu, secināms, ka tad, ja tas ir paredzēts Saistošajos noteikumos, noteiktos gadījumos administratīvo aktu rakstveidā var neizdot, un  tādā veidā ar Saistošo noteikumu jauno normu tiek noteikts administratīvā akta izdošanas un paziņošanas veids gadījumā, kad tiek pieņemts personai pilnībā labvēlīgs lēmums par vienreizēja pabalsta piešķiršanu pieprasītajā apmērā. Līdzīga pieeja administratīvā sloga mazināšanai attiecībā uz sociālās palīdzības pabalstu piešķiršanu ir paredzēta arī Sociālo pakalpojumu un sociālās palīdzības likuma 12. panta desmitajā daļā. Būtiski, ka paredzētā norma par lēmuma neizdošanu rakstveidā neierobežo personas APL noteiktās procesuālās tiesības, jo  saskaņā ar šī likuma 69. panta otro daļu procesa dalībniekam ir tiesības viena mēneša laikā pieprasīt administratīvā akta noformēšanu rakstveidā, un apstrīdēšanas termiņš sākas pēc rakstveidā noformētā administratīvā akta vai atteikuma to noformēt rakstveidā paziņošanas. 
       Lai sasniegtu minētos mērķus – konkretizētu pabalsta mācību gada uzsākšanai un pabalsta medicīnisko izdevumu apmaksai saņēmēju loku un precizētu apbedīšanas pabalsta piešķiršanas nosacījumus, kā arī lai vienkāršotu administratīvās procedūras, piešķirot Saistošajos noteikumos paredzētos pašvaldības pabalstus, izdodami saistošie noteikumi “Grozījumi Cēsu novada domes 2023. gada 22. jūnija saistošajos noteikumos  Nr.10 „Par Cēsu novada pašvaldības pabalstiem”” (turpmāk – Noteikumi).

	2. Fiskālā ietekme uz pašvaldības budžetu
	Noteikumu īstenošana neradīs ietekmi uz pašvaldības budžetu.

	3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci
	Noteikumu īstenošana atvieglos Saistošajos noteikumos paredzēto pašvaldības pabalstu administrēšanu un nepārprotami definēs pabalsta mācību gada uzsākšanai un pabalsta medicīnisko izdevumu apmaksai saņēmēju loku, tādā veidā atvieglojot Noteikumu  attiecīgo  normu piemērošanu un padarot šīs normas saprotamākas un vieglāk uztveramas iedzīvotājiem.
Noteikumi neietekmēs uzņēmējdarbības vidi un konkurenci novadā.

	4. Ietekme uz administratīvajām procedūrām un to izmaksām
	Noteikumu izpildi nodrošinās Pašvaldības Sociālais dienests, kura lēmumus var apstrīdēt Pašvaldības domē. Pašvaldības domes lēmumus  var pārsūdzēt Administratīvajā rajona tiesā.
Saistošo noteikumu īstenošana neradīs papildu izmaksas saistībā ar paredzēto pabalstu administrēšanu.

	5. Ietekme uz pašvaldības funkcijām un cilvēkresursiem
	Noteikumi ir izstrādāti, lai pilnveidotu Pašvaldības brīvprātīgās iniciatīvas pabalstu piešķiršanas nosacījumus un administrēšanu. Noteikumu izpilde tiks organizēta paredzēto personāla resursu ietvaros, Noteikumu izpildes nodrošināšanai nebūs nepieciešams veidot jaunas struktūrvienības vai piesaistīt jaunus personālresursus.

	6. Informācija par izpildes nodrošināšanu 
	Noteikumu izpildi īstenos Cēsu novada Sociālais dienests.
Noteikumos paredzēto pabalstu izmaksu veic Pašvaldības Finanšu pārvaldes centralizētā grāmatvedība.

	7. Prasību un izmaksu samērīgums pret ieguvumiem, ko sniedz mērķa sasniegšana
	Noteikumi ir piemēroti  iecerēto mērķu sasniegšanai un paredz tikai tādus pasākumus, kas nepieciešami šo mērķu īstenošanai. Noteikumu īstenošanas izmaksas ir atbilstošas to izdošanas mērķim.

	8. Izstrādes gaitā veiktās konsultācijas ar privātpersonām un institūcijām
	Noteikumu projekts no 2026. gada 1. oktobra līdz 2026. gada 14. oktobrim publicēts Pašvaldības tīmekļa vietnē www.cesunovads.lv sabiedrības viedokļa noskaidrošanai. Par Noteikumu projektu saņemti šādi viedokļi: ……./ 




